Document ID: 32009D0799

ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Οκτωβρίου 2009
για την τροποποίηση της απόφασης 2002/994/ΕΚ σχετικά με ορισμένα μέτρα προστασίας για τα προϊόντα ζωικής προέλευσης που εισάγονται από την Κίνα
[κοινοποιηθείσα υπό τον αριθμό Ε(2009) 8243]
(Κείμενο που παρουσιάζει ενδιαφέρον για τον ΕΟΧ)
(2009/799/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 22 παράγραφος 6,
Εκτιμώντας τα ακόλουθα:
(1)
Η απόφαση 2002/994/ΕΚ της Επιτροπής, της 20ής Δεκεμβρίου 2002, σχετικά με ορισμένα μέτρα προστασίας για τα προϊόντα ζωικής προέλευσης που εισάγονται από την Κίνα (2), εφαρμόζεται σε όλα τα προϊόντα ζωικής προέλευσης που εισάγονται από την Κίνα που προορίζονται για κατανάλωση από τον άνθρωπο ή για ζωοτροφές.
(2)
Σύμφωνα με το άρθρο 3 της εν λόγω απόφασης τα κράτη μέλη επιτρέπουν τις εισαγωγές παρτίδων των προϊόντων που απαριθμούνται στο μέρος ΙΙ του παραρτήματος εφόσον συνοδεύονται από δήλωση της κινεζικής αρμόδιας αρχής με την οποία βεβαιώνεται ότι κάθε παρτίδα έχει υποβληθεί πριν από την αποστολή σε χημική δοκιμασία για να εξασφαλιστεί ότι τα σχετικά προϊόντα δεν παρουσιάζουν κίνδυνο για την ανθρώπινη υγεία. Η δοκιμασία αυτή πρέπει να διενεργείται ιδίως με σκοπό να ανιχνεύεται η παρουσία χλωραμφενικόλης και νιτροφουρανίων και των μεταβολιτών τους.
(3)
Η απόφαση 2008/772/ΕΚ της Επιτροπής, της 1ης Οκτωβρίου 2008, για τροποποίηση της απόφασης 2004/432/ΕΚ σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου (3), τροποποίησε την απόφαση 2004/432/ΕΚ της Επιτροπής (4), ώστε να ληφθεί υπόψη το σχέδιο επιτήρησης καταλοίπων για τα αυγά που προορίζονται για εξαγωγή στην Κοινότητα, όπως υποβλήθηκε από τις αρμόδιες αρχές της Κίνας.
(4)
Συνεπώς, τα αυγά και τα προϊόντα αυγών πρέπει να περιληφθούν στον κατάλογο προϊόντων που καθορίζονται στο μέρος II του παραρτήματος της απόφασης 2002/994/ΕΚ και η εν λόγω απόφαση πρέπει να τροποποιηθεί ανάλογα.
(5)
Η έγκριση εισαγωγής αυγών και προϊόντων αυγών από την Κίνα στην Κοινότητα χορηγείται με την επιφύλαξη άλλων υγειονομικών μέτρων που εγκρίνονται για λόγους δημόσιας υγείας ή υγείας των ζώων.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο μέρος ΙΙ του παραρτήματος της απόφασης 2002/994/ΕΚ προστίθεται το ακόλουθο κείμενο:
«-
αυγά και προϊόντα αυγών».
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 29 Οκτωβρίου 2009.

Labels: 17
0
3
6
18